text: [{"text_idx": "#000000", "text": "Ny\u0301ggja\u0301rslyfti eru go\u0301\u00f0, men vi\u00f0brekin. Betri er vi\u00f0 ny\u0301ggja\u0301rsb\u00f8num. Ta\u00f0 var hugsan William MacDonalds (1917-2007), sum var kendur, avhildin bi\u0301bliul\u00e6rari u\u0301r USA, kny\u0301ttur til Emmaus Bi\u0301bliusku\u0301la. William Mac Donald skriva\u00f0i 84 b\u00f8kur tilsamans. Tv\u00e6r av bo\u0301kunum eru umsettar til f\u00f8royskt: \u201dHugsa um framti\u0301\u00f0 ti\u0301na\u201d og \u201dEin lei\u00f0 er heimaftur til Gud.\u201d Ba\u0301\u00f0ar hava ein sera tankavekjandi bo\u00f0skap til tru\u0301gvandi.\nOg rannsakandi er eisini hendan ny\u0301ggja\u0301rsb\u00f8n vi\u00f0 ymiskum, perso\u0301nligum b\u00f8narevnum, sum William MacDonald m\u00e6lir okkum at taka vi\u00f0. B\u00f8nin kann eisini lesast i\u0301 ensku u\u0301tga\u0301vuni HER"}, {"text_idx": "#000002", "text": "HARRI JESUS, eg halgi T\u00e6r i\u0301 dag li\u0301v mi\u0301tt av ny\u0301ggjum. Eg vil hava Teg at taka li\u0301v mi\u0301tt hetta komandi a\u0301ri\u00f0 og bru\u0301ka ta\u00f0 til Ti\u0301na \u00e6ru. \u201dTak mi\u0301tt li\u0301v og veri ta\u00f0 halga\u00f0, Harri, t\u00e6r hv\u00f8nn dag!\u201d\nEg bi\u00f0i Teg um at var\u00f0veita meg fra\u0301 synd, var\u00f0veita meg fra\u0301 einum og hv\u00f8rjum, i\u00f0 van\u00e6rir navn Ti\u0301tt.\nGer, at eg ver\u00f0i fu\u0301sur at l\u00e6ra fra\u0301 Heilaga Andanum. Eg vil gera framstig fyri Teg. Lat meg ikki sla\u0301a meg til tols vi\u00f0, at alt er, sum ta\u00f0 plagar.\nG\u00e6vi slagor\u00f0 mi\u0301tt hetta a\u0301ri\u00f0 ver\u00f0ur: \u201dHann skal vaksa, og eg skal minka:\u201d At hei\u00f0urin einans ver\u00f0ur Ti\u0301n. Hja\u0301lp m\u00e6r ikki at nerta hann.\nL\u00e6r meg at gera eina og hv\u00f8rja avger\u00f0 til eitt b\u00f8narevni. Eg eri so bangin fyri, at eg skal fara at li\u0301ta a\u0301 vit mi\u0301tt. \u201d Eg veit, HARRI, at menniskja\u00f0 r\u00e6\u00f0ur ikki sja\u0301lvt fyri vegi si\u0301num, at fer\u00f0ama\u00f0urin er ikki mentur at sty\u0301ra gongd si\u0301ni!\u201d Jer.10.23."}, {"text_idx": "#000003", "text": "G\u00e6vi eg doy\u00f0i fyri heiminum, ja, sja\u0301lvt go\u0301\u00f0kenning ella atfinning fra\u0301 mi\u0301num k\u00e6ru ella mi\u0301num vinum. Gev m\u00e6r einans longsul: Eitt reint ynski um bert at gera ta\u00f0, sum toknast T\u00e6r.\nVar\u00f0veit meg fra\u0301 slatri og at finnast at \u00f8\u00f0rum. Hja\u0301lp m\u00e6r heldur at tala ta\u00f0, sum er uppbyggjandi og gagnligt.\nLei\u00f0 meg til sa\u0301lir, i\u00f0 hava ein t\u00f8rv. Ma\u0301tti eg ver\u00f0i\u00f0 ein vinur syndara, eins og Tu\u0301 ert. Gev m\u00e6r k\u00e6rleiksta\u0301r um tey, i\u00f0 fortapast. Hja\u0301lp m\u00e6r at hyggja at fo\u0301lkaskaranum, eins og Frelsari mi\u0301n gj\u00f8rdi, til eygu mi\u0301ni v\u00e6tast av ta\u0301rum, og lat meg hyggja at burtvilstu lombunum vi\u00f0 samkenslu og elska tey, ti\u0301 eg elski Teg.\nHarri Jesus, var\u00f0veit meg fra\u0301 at gerast kaldan, beiskan ella kensluleysan \u2013 ho\u0301ast alt, i\u00f0 kann henda m\u00e6r i\u0301 li\u0301vi mi\u0301num sum tru\u0301gvandi.\nLei\u00f0 meg, hvussu eg skal handfara pening. Hja\u0301lp m\u00e6r at vera go\u0301\u00f0an hu\u0301shaldara yvir einum og hv\u00f8rjum, sum tu\u0301 hevur liti\u00f0 m\u00e6r upp i\u0301 hendur.\nHja\u0301lp m\u00e6r l\u00f8tu fyri l\u00f8tu at minnast, at likam mi\u0301tt er tempul Heilaga Andans. G\u00e6vi hesin veldigi sannleiki a\u0301virka\u00f0i allan atbur\u00f0 mi\u0301n.\nOg, Harri Jesus, eg bi\u00f0i, at hetta skal vera a\u0301ri\u00f0, ta\u0301 Tu\u0301 kemur aftur. M\u00e6r leingist eftir at si\u0301ggja andlit Ti\u0301tt, falla fyri f\u00f8tur Ti\u0301nar og tilbi\u00f0ja Teg. G\u00e6vi, hin signa\u00f0a vo\u0301nin gj\u00f8rdist fri\u0301sk og kla\u0301r i\u0301 hjarta mi\u0301num og helt meg burtur fra\u0301 \u00f8llum, sum bindur meg her og for\u00f0ar m\u00e6r i\u0301 at r\u00e6tta meg upp i\u0301mo\u0301ti komu Ti\u0301nari. \u201dKom, Harri Jesus!\u201d"}]